Gary Chapman

Változzunk együtt!

részlet

HARMAT
Budapest, 2024

Originally published in the U. S. A under the title:

Home Imporvements, part of Happily Ever After, by Gary Chapman

Copyright © 2007 by Gary Chapman

Hungarian edition © 2009, 2023 by Harmat Publishing Foundation with permission of Tyndale House Publishers, Inc.

All rights reserved. Minden jog fenntartva.

Első kiadás: 2009

Kartonált kiadás: 2016

Változatlan kiadás: 2024

Fordította: Dr. Mirnics Zsuzsanna

Felelős szerkesztő: Ferenczi Andrea, Gér-Bódiss Tímea

Borító: Müller Péter

ISBN 978 963 288 483 7

Tartalom

Bevezető gondolatok

1. Minden kezdet nehéz

2. A szeretetben rejlő erő

3. A változásra irányuló kérések

Zárógondolatok

Emlékeztető

Hogyan érhetünk el változást manipuláció nélkül – három lépésben?

Miben szeretnék változást elérni a feleségemnél?

Miben szeretnék változást elérni a férjemnél?

BEVEZETŐ GONDOLATOK

Harminc éve dolgozom házassági tanácsadóként. Ez idő alatt fokozatosan kialakult bennem az a szilárd meggyőződés, hogy minden házasságban élő ember legfőbb vágya, hogy a társa megváltozzon. Ez még akkor is így igaz, ha nyíltan egyikünk sem mondja ki, csak rejtett álmainkban, vágyként lappang. Minden férj tökéletes nőről álmodik, aki idomulni tud valamennyi elvárásához; minden nő tökéletes férfira vágyik, aki kérés nélkül is képes kivinni a szemetet. A hibátlan házastársról dédelgetett kép azonban – a hétköznapi élet vonatkozásában, azaz a realitásban – gátolja, akadályozza a harmonikus együttélést és a kapcsolat intimitását.

Hajlamosak vagyunk rá, hogy a düh hevében világosan a partner tudomására hozzuk, min kell változtatnia. E kívánságunknak esetenként kemény szavakkal, sőt durva viselkedéssel adunk nyomatékot. Az egyik tanácsadásomon jelentkező hölgy elmesélte, férje egyszer a falhoz szorította, majd amikor ellenállt, így reagált: „Ha majd elkezdesz feleségként viselkedni, én is ahhoz mérten foglak kezelni. Mindaddig azonban – csak azt kapod, amit megérdemelsz.”

E férj részéről az „elkezdesz feleségként viselkedni” kifejezés mögött minden bizonnyal egészen világos elvárások rejtőzhetnek. Egy feleségkliensem is hasonló mondatot fogalmazott meg: „Elegem van abból, hogy mindig nekem kell összepakolnom utánad! Éppen ideje, hogy végre benőjön a fejed lágya!”

A néma vágyak és az éles hangú követelések lehetőségei közt ingadozva párok ezrei élnek elégedetlenségben. Bárcsak megváltozna a férj vagy a feleség – álmodoznak. Oly szép is lehetne az élet! Néha ki is fejezik, mire vágynak – máskor pedig csalódottan adják fel a próbálkozást.

Miért is vágynak olyan sokan arra, hogy társuk megváltozzon – dacára, hogy ennek szinte nincs is reális esélye? A választ három szempontból közelítettem meg:

•A párok téves kiindulási pontot választanak.

•Nem tudják hasznosítani a szeretet erejét.

•Képtelenek hatékonyan kifejezni a változásra irányuló vágyukat.

Könyvem témája abban a kérdésben foglalható össze, hogy miképpen tudjuk házastársunkat rávenni a változásra – anélkül, hogy manipulációba bocsátkoznánk. A következő fejezetekben sorra vesszük a kiindulási pontokat, a szeretet erejének hasznosítási lehetőségeit, valamint részletezzük a változás eléréséhez szükséges készségeket.

Minderről röviden és tömören törekedtem írni – biztos vagyok ugyanis abban, hogy ön meglehetősen elfoglalt. Próbáltam gondolataimat egyszerűen és lényegre törően kifejezni, azzal a reménnyel, hogy mindez önnek is segít majd a kívánt változás elérésében. Az általam javasolt technikákat nehéz alkalmazni, ha azonban vállalja a fáradságot, rendkívül gyümölcsöző lehet az eredmény. Akik komolyan vették és gyakorolták őket, kivétel nélkül kedvező hatásról számoltak be.

Úgy írok önnek, mintha a tanácsadói irodámban ülne, és azt adom át, amit a három évtized alatt a hozzám forduló párok százaival megosztottam. Mindezt három részben teszem, az iménti felsoroláshoz igazodva.

Nos, felkészült? Akkor kezdhetjük!

1. MINDEN KEZDET NEHÉZ

Ha elszánjuk magunkat házastársunk viselkedésének megváltoztatására, e vállalkozásunkat minden bizonnyal hibás kiindulópontról fogjuk elkezdeni. Robert – az egyik kliensem, aki felesége, Sheila nélkül keresett fel – szintén így tett.

– Mi a probléma a társával? – érdeklődtem.

– Olyan szétszórt! Képes az élete felét azzal tölteni, hogy az autókulcsot keresgéli. Egyszerűen nem tudja, mit hová tesz. Nem, nem szenved Alzheimer-kórban. Még csak harmincöt éves. Egyszerűen figyelmetlen. Próbáltam neki segíteni, de elzárkózik, nem hallgat arra, amit javaslok. A szememre veti, hogy irányítani akarom. Nekem azonban nem ez a szándékom! Csupán annyit szeretnék, hogy neki is könnyebb legyen az élete. Nagyon sok időm megy rá, hogy a széthagyott dolgait keresgéljük. Ha változni tudna, azzal az én saját életem is sokkal könnyebbé válna.

Lejegyeztem egy papírlapra néhány szót, aztán megkérdeztem:

– Van-e még egyéb problémája is a feleségével?

– Igen, van. A pénz. Jó állásom van, és volna rá lehetőségünk, hogy kényelmesen éljünk. Na de nem így! Sheila képtelen takarékoskodni. Ha a ruháit a megfelelő időszakban venné, akár féláron is hozzájuk juthatna. Már jártunk költségvetési tanácsadónál is, de nem tudta követni az előirányzott tervet. Ötezer dollárnyi adósságunk halmozódott fel a hitelkártyán – ő pedig egyre csak költekezik.

Bólintottam, majd újra kérdést intéztem hozzá:

– Van-e még valami, Robert?

– Háát… igen. A szex. Egyszerűen már nem érdekli. Azt hiszem, már akár életünk végéig meglenne nélküle. Ha én nem kezdeményeznék, akkor szó sem volna köztünk szexről. Meg hát gyakran előfordul, hogy elutasít. Régebben a testi kapcsolat fontos része volt az életünknek. Ma már nem igényli.

Az ülés során Robert egyre több frusztrációját osztotta meg velem. Meggyőződéssel vallotta: már mindent megtett a változás érdekében, de egyszerűen nem látja az eredményt. Olyannyira csalódott volt, hogy lassanként reménytelennek kezdte érzékelni a helyzetét. Azért fordult hozzám, mert olvasta a könyveimet, és reménykedett, ha együtt hívnánk fel a feleségét, talán sikerülne őt rávenni a tanácsadáson való részvételre, s ezáltal a változásra.

Én azonban már tapasztalt voltam – így azt is tudtam, hogy ha Sheila eljönne hozzám, valószínűleg egy gyökeresen más történetet mondana el Robertéhez képest. Talán beszámolna róla, hogy Robert korábban megértő volt, most pedig már kemény hangon követelődzik. Sőt, meglehet azt is kijelenthetné: ha csak egy kicsivel több romantika és kedvesség volna a férjében, akkor nem lenne kifogása a szex ellen.

– Olyan jó lenne, ha az örökös szemrehányásai helyett akár csak egyetlen bókot is kaphatnék! – mondaná minden bizonnyal.

Sheila ezzel lényegében azt fejezné ki:

– Ha Robert változtat a viselkedésén, akkor én is változni fogok.

De van-e remény Robert, Sheila és a hozzájuk hasonlók számára? Úgy hiszem, igen, ám ehhez szükség van arra is, hogy gyökeresen változtatni tudjanak belső meggyőződéseiken.

Kiadja a Harmat Kiadó

1113 Budapest, Karolina út 62.

Telefon/fax: (1) 466 9896, (1) 386 0865

E-mail: harmat@harmat.hu

Honlap: www.harmat.hu

Felelős kiadó: Herjeczki Kornél

Műszaki vezető: Bernhardt Péter

Elektronikus változat: Ambrose Montanus

Felhasznált betűtípusok

Bona Nova SC – SIL Open Font License

Crimson Text – SIL Open Font License

Noto Serif – Apache License 2.0

Source Serif 4 – SIL Open Font License